**Ploaie în luna lui Marte**

*Nichita Stănescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ploua infernal,

și noi ne iubeam prin mansarde.

Prin cerul ferestrei, oval,

norii curgeau în luna lui Marte.

Pereții odaii erau

neliniștiți, sub desene în cretă.

Sufletele noastre dansau

nevăzute-ntr-o lume concretă.

O să te plouă pe aripi, spuneai,

plouă cu globuri pe glob și prin vreme.

Nu-i nimic, îți spuneam, Lorelei,

mie-mi plouă zborul, cu pene.

Și mă-nălțam. Și nu mai stiam unde-mi

lăsasem în lume odaia.

Tu mă strigai din urmă: răspunde-mi, răspunde-mi,

cine-s mai frumoși: oamenii?... ploaia?...

Ploua infernal, ploaie de tot nebunească,

și noi ne iubeam prin mansarde.

N-aș mai fi vrut să se sfârșească

niciodată-acea lună-a lui Marte.